Staccatos ‘rock’ weer ná 50 jaarThe Staccatos (Foto: Verskaf) Die legendariese rockgroep The Staccatos sal eersdaags weer saam op die verhoog te sien wees vir hul Staccatos Revival Show. Liedjies soos “Cry to me”, “Butchers & Bakers” en “Come back silly girl” kan aanhangers in ŉ oogwink terugneem na die 1960’s en die sjarmante Staccato-manne wat hul unieke energie na die verhoog bring. “Styl, ŉ oorvloed sjarme, ŉ tikkie humor en hemelse stemme” is wat konsertgangers kan verwag. “Die manne is terug en hulle beweeg met gemak tussen genres. Hulle vat jou op ŉ sentimentele reis deur die dekades en sing hul gunstelingliedjies van alle tye, wat beloof om hartsnare te roer,” lui ŉ verklaring oor dié groep se terugkeer na die verhoog. Die konsert spog met Steve Ashley wat sing, Brian le Gassick wat sing en kitaar speel, asook ŉ vierstuk-orkes deur Vincent Duy Chenne (klawerbord en sang), Cuan de Chenne (tromme), Steve Crozet (baskitaar) en Tienie Smith (kitaar en sang). Ashley het vroeër aan Maroela Media gesê hy voel steeds goed ná 50 jaar in die bedryf en dat sy stem nou beter is as ooit tevore. Hy skryf sy fut toe aan goeie gesondheid. “Ek het nooit saam met die ander rockers gedrink of gerook nie en nog nooit eens met dwelms geëksperimenteer nie. Toe ek jonger was, het ek die hele rocker-ding gedoen – ek het my hemp uitgetrek op die verhoog – want ek het geoefen en goed gelyk. Ek was nie altyd so lelik nie,” het hy geskerts. “Ek weet nie of ek onrealisties is nie, maar ek glo ek kan nog so tien jaar aangaan met die musiek te oordeel na my stem. My stem is nou die beste wat hy nog ooit was.” Volgens Ebeth Loots, die groep se bestuurder, het die komende vertoning pragtige melodieë en lirieke gevul met nostalgie. “Bekende ou treffers sowel as nuwe liedjies sal help om die gehoor aan te gryp,” sê sy. The Staccatos Revival Show sal liedjies van onder meer Elvis Presley, Brian Adams, The Beatles, Bee Gees, Led Zeplin, Michael Bolton, Robben Ford en The Staccatos se eie treffers ook na die verhoog bring. The Staccatos Revival Show sal op 12 Julie by die Centurion Teater, op 3 Augustus by Silverstar Barnyard in Krugersdorp en op 17 Augustus by Vereniging Barnyard te sien wees. Vir meer inligting besoek hul Facebook-blad.